b"\n_START_ARTICLE_\nKhad\xc3\xadjensk\n_START_SECTION_\nHist\xc3\xb2ria\n_START_PARAGRAPH_\nEl 1864 la vila fou fundada com l'stanitsa cosaca Khad\xc3\xadjenskaia sobre l'empla\xc3\xa7ament de l'a\xc3\xbcl adigu\xc3\xa9 anomenat Khadiji. Els primers colons eren cosacs de les stanitses estep\xc3\xa0ries del Kuban i m\xc3\xa9s endavant hi arribaren camperols ucra\xc3\xafnesos i de les estepes d'Orenburg, del Don i dels Urals. L'stanitsa formava part del 27\xc3\xa8 Regiment de Cavalleria dels Cosacs del Kuban i n'acollia l'Estat Major._NEWLINE_El 1909 foren descoberts jaciments de petroli prop de l'stanitsa, que amb el creixement de la ind\xc3\xbastria relacionada amb el descobriment, contribu\xc3\xad de manera important al desenvolupament de la poblaci\xc3\xb3. Aquell any s'hi constru\xc3\xad l'hospital i arrib\xc3\xa0 l'electricitat. El 1915 arrib\xc3\xa0 el ferrocarril de la l\xc3\xadnia Armavir-Tuaps\xc3\xa9. Fins al 1920 pertanyia a l'otdel de Maikop a l'antiga prov\xc3\xadncia de Kuban._NEWLINE_El 1940 fou nomenada assentament de treball (possi\xc3\xb3lok). Durant la Segona Guerra Mundial fou ocupada per la Wehrmacht de l'Alemanya nazi l'estiu del 1942 i alliberada per l'Ex\xc3\xa8rcit Roig el 25 de gener de 1943._NEWLINE_Reb\xc3\xa9 l'estatus de ciutat i el seu nom actual el 28 de setembre de 1949 per decret de la Presid\xc3\xa8ncia del Soviet Suprem de la Rep\xc3\xbablica Socialista Federativa Sovi\xc3\xa8tica de R\xc3\xbassia._NEWLINE_El 1953, mentre s'hi feien prospeccions petrolieres, s'hi troba una deu d'aig\xc3\xbces riques en iode i brom a 520 metres de profunditat, ra\xc3\xb3 per la qual s'hi constru\xc3\xad el balneari Mineralni."